Ҡарттың тормошта йәнә бер ҡыуанысы бар. Быйылғы яҙҙа Тирлән ат заводынан ете йөҙ һумға һатып алған туры бейә ул. Коллективлаштырыуға ҡәҙәр, Барый ялан аяҡ йөрөгән саҡта әле, уларҙың үҙҙәренең туры аттары бар ине. Ошаҡсы Һибәтулла менән коммунист Рамазан уның атаһын колхозға инергә көсләй башлағас, атаһы ниңәлер киреләнде лә китте бит. Бесәнлегеңде тартып алабыҙ, малыңды көтөүгә сығартмайбыҙ тип ҡурҡытҡас ҡына әлеге туры атын дөйөм һарайға алып барҙы. Алып барыуын барҙы, ә бына яңы, күптән түгел генә баҙарҙан һатып алған ҡамытын баҡсаға күмде лә өҫтөнә һалам